CELEX: 32020R2191
Language: fi
Date: 2020-11-20 00:00:00
Title: Komission delegoitu asetus (EU) 2020/2191, annettu 20 päivänä marraskuuta 2020, delegoidun asetuksen (EU) 2015/2446 muuttamisesta saapumisen yleisilmoitusten ja lähtöä edeltävien ilmoitusten määräaikojen osalta Ison-Britannian ja Pohjois-Irlannin yhdistyneestä kuningaskunnasta, Kanaalisaarilta ja Mansaarelta saapuvissa ja sinne suuntautuvissa merikuljetuksissa

23.12.2020   
               
               
                  FI
               
               
                  Euroopan unionin virallinen lehti
               
               
                  L 434/8
               
            
         KOMISSION DELEGOITU ASETUS (EU) 2020/2191,
         annettu 20 päivänä marraskuuta 2020,
         delegoidun asetuksen (EU) 2015/2446 muuttamisesta saapumisen yleisilmoitusten ja lähtöä edeltävien ilmoitusten määräaikojen osalta Ison-Britannian ja Pohjois-Irlannin yhdistyneestä kuningaskunnasta, Kanaalisaarilta ja Mansaarelta saapuvissa ja sinne suuntautuvissa merikuljetuksissa
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon Ison-Britannian ja Pohjois-Irlannin yhdistyneen kuningaskunnan eroamisesta Euroopan unionista ja Euroopan atomienergiayhteisöstä tehdyn sopimuksen (1) ja erityisesti sen 126 artiklan sekä 127 artiklan 1 kohdan,
         ottaa huomioon mainittuun sopimukseen liitetyn Irlantia/Pohjois-Irlantia koskevan pöytäkirjan ja erityisesti sen 5 artiklan 3 ja 4 kohdan sekä 13 artiklan 1 kohdan,
         ottaa huomioon unionin tullikoodeksista 9 päivänä lokakuuta 2013 annetun Euroopan parlamentin ja neuvoston asetuksen (EU) N:o 952/2013 (2) ja erityisesti sen 131 artiklan b alakohdan ja 265 artiklan a alakohdan,
         sekä katsoo seuraavaa:
         
                     (1)
                  
                  
                     Yhdistynyt kuningaskunta ilmoitti 29 päivänä maaliskuuta 2017 aikomuksestaan erota unionista Euroopan unionista tehdyn sopimuksen 50 artiklan nojalla.
                  
               
                     (2)
                  
                  
                     Yhdistynyt kuningaskunta erosi Euroopan unionista ja Euroopan atomienergiayhteisöstä 1 päivänä helmikuuta 2020. Ison-Britannian ja Pohjois-Irlannin yhdistyneen kuningaskunnan eroamisesta Euroopan unionista ja Euroopan atomienergiayhteisöstä tehdyn sopimuksen, jäljempänä ’erosopimus’, 126 ja 127 artiklan nojalla unionin lainsäädäntöä sovelletaan Yhdistyneeseen kuningaskuntaan ja Yhdistyneessä kuningaskunnassa 31 päivänä joulukuuta 2020 päättyvällä siirtymäkaudella, jäljempänä ’siirtymäkausi’.
                  
               
                     (3)
                  
                  
                     Erosopimuksen 185 artiklan ja Irlantia/Pohjois-Irlantia koskevan pöytäkirjan 5 artiklan 3 kohdan mukaisesti asetuksen (EU) N:o 952/2013 5 artiklan 2 kohdassa määriteltyä tullilainsäädäntöä sovelletaan Yhdistyneeseen kuningaskuntaan ja Yhdistyneessä kuningaskunnassa Pohjois-Irlannin osalta (Yhdistyneen kuningaskunnan aluevesiä lukuun ottamatta) siirtymäkauden päättymisen jälkeen. Lisäksi mainitun pöytäkirjan 5 artiklan 4 kohdan ja liitteessä 2 olevan 1 kohdan mukaisesti asetusta (EU) N:o 952/2013 sovelletaan Yhdistyneeseen kuningaskuntaan ja Yhdistyneessä kuningaskunnassa Pohjois-Irlannin osalta. Tässä asetuksessa olevien Iso-Britanniaa ja Pohjois-Irlannin yhdistynyttä kuningaskuntaa koskevien viittausten ei tulisi sen vuoksi kattaa Pohjois-Irlannissa sijaitsevia satamia.
                  
               
                     (4)
                  
                  
                     Siirtymäkauden päättymisestä alkaen muualta Yhdistyneestä kuningaskunnasta kuin Pohjois-Irlannista unionin tullialueelle saapuvista tavaroista on annettava saapumisen yleisilmoitus ja unionin tullialueelta muualla Yhdistyneessä kuningaskunnassa kuin Pohjois-Irlannissa sijaitsevaan määräpaikkaan poistuvista tavaroista on annettava lähtöä edeltävä ilmoitus. Kyseiset ilmoitukset on annettava määräajassa, joka on riittävän pitkä, jotta jäsenvaltioiden tulliviranomaiset ja Pohjois-Irlannin osalta toimivat Yhdistyneen kuningaskunnan tulliviranomaiset voivat tehdä asianmukaisen vaarattomuutta ja turvallisuutta koskevan riskianalyysin ennen tavaroiden saapumista ja ennen tavaroiden lähtöä aiheuttamatta merkittäviä häiriöitä talouden toimijoiden logistiikkavirtoihin ja prosesseihin.
                  
               
                     (5)
                  
                  
                     Komission delegoidussa asetuksessa (EU) 2015/2446 (3) vahvistetaan tällä hetkellä erityiset määräajat saapumisen yleisilmoitusten ja lähtöä edeltävien ilmoitusten antamiselle unionin tullialueen ja minkä tahansa Pohjanmeren sataman välisessä rahtiliikenteessä. Siirtymäkauden jälkeen olisi sovellettava samoja määräaikoja tavaroihin, jotka kuljetetaan meritse sellaisiin Yhdistyneen kuningaskunnan satamiin tai sellaisista Yhdistyneen kuningaskunnan satamista, jotka eivät sijaitse Pohjanmerellä. Sen vuoksi Pohjanmeren satamia koskevia määräaikoja olisi sovellettava kaikkiin Ison-Britannian ja Pohjois-Irlannin yhdistyneen kuningaskunnan, Kanaalisaarten ja Mansaaren satamiin silloin, kun saapumisen yleisilmoituksen tai lähtöä edeltävän ilmoituksen antamista vaaditaan.
                  
               
                     (6)
                  
                  
                     Tämän asetuksen olisi tultava voimaan kiireellisesti, ja sitä olisi sovellettava 1 päivästä tammikuuta 2021, jotta varmistetaan tulliviranomaisten ja talouden toimijoiden sujuva päivittäinen toiminta siirtymäkauden päätyttyä,
                  
               ON HYVÄKSYNYT TÄMÄN ASETUKSEN:
         
            1 artikla
            Muutetaan delegoitu asetus (EU) 2015/2446 seuraavasti:
            
                        1)
                     
                     
                        lisätään 105 artiklan c alakohtaan alakohta seuraavasti:
                        
                                    ”vi)
                                 
                                 
                                    muualla kuin Pohjois-Irlannissa sijaitsevat Ison-Britannian ja Pohjois-Irlannin yhdistyneen kuningaskunnan satamat sekä Kanaalisaarten ja Mansaaren satamat;”
                                 
                              
                  
                        2)
                     
                     
                        korvataan 244 artiklan 1 kohdan a alakohdan ii alakohta seuraavasti:
                        
                                    ”ii)
                                 
                                 
                                    kun kyseessä on konttirahti unionin tullialueen sekä Grönlannin, Färsaarten, Islannin tai Itämerellä, Pohjanmerellä, Mustallamerellä tai Välimerellä sijaitsevan sataman, minkä tahansa Marokon sataman taikka muualla kuin Pohjois-Irlannissa sijaitsevan Ison-Britannian ja Pohjois-Irlannin yhdistyneen kuningaskunnan sataman, Kanaalisaarten sataman tai Mansaarten sataman välillä, viimeistään kaksi tuntia ennen lähtöä unionin tullialueella sijaitsevasta satamasta;”.
                                 
                              
                  
         
            2 artikla
            Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
            Sitä sovelletaan 1 päivästä tammikuuta 2021.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 20 päivänä marraskuuta 2020.
            
               
                  Komission puolesta
               
               Ursula VON DER LEYEN
               
                  Puheenjohtaja
               
            
         
         
            (1)  EUVL L 29, 31.1.2020, s. 7.
         
            (2)  EUVL L 269, 10.10.2013, s. 1.
         
            (3)  Komission delegoitu asetus (EU) 2015/2446, annettu 28 päivänä heinäkuuta 2015, Euroopan parlamentin ja neuvoston asetuksen (EU) N:o 952/2013 täydentämisestä tiettyjä unionin tullikoodeksin säännöksiä koskevien yksityiskohtaisten sääntöjen osalta (EUVL L 343, 29.12.2015, s. 1).